Jeg kan godt forstå, du er nervøs. Utroskab er et stort tillidsbrud at blive udsat for. Hvis du har tilgivet din mand og besluttet dig for at stole på ham, så må du lade ham gå til den julefrokost. Men jeg synes, I skal blive enige om, at han kommer tidligt hjem. Det er et godt kompromis. Han går ud og viser flaget. Hygger sig med sine kolleger, men han viser dig det hensyn (når nu han har klokket i det én gang), at han kommer hjem sidst på aftenen, så du ikke skal ligge hele natten og være nervøs. Tillid skal opbygges, og det kan tage lidt tid. Lav noget hyggeligt den dag, der er julefrokost på din mands arbejde. Gå i biffen med veninderne eller noget andet dejligt. Du skal ikke sidde derhjemme og føle dig efterladt. Det er ikke godt for noget.